กองสลากปิ๊งถ่ายทอดทีวีออกรางวัล
บอร์ดสลากมีคืนชีพถ่ายทอดสดการออกรางวัลสลากทางทีวี เพิ่มความโปร่งใส
18 ก.ค. 2555

บอร์ดสลากมีคืนชีพถ่ายทอดสดการออกรางวัลสลากทางทีวี เพิ่มความโปร่งใส 
พล.ต.ต.อรรถกฤษณ์ ธารีฉัตร ผู้อำนวยการสำนักงานสลากกินแบ่งรัฐบาล เปิดเผยว่า ที่ประชุมคณะกรรมการเมื่อสัปดาห์ที่ผ่านมา มีมติให้มีการถ่ายทอดสดการออกรางวัลสลากกินแบ่งรัฐบาล โดยขณะนี้อยู่ระหว่างหารือกับสถานีโทรทัศน์ช่องต่างๆ เพื่อประสานวันและเวลาในการถ่ายทอดสด ซึ่งเชื่อว่าจะได้เห็นการถ่ายทอดสดภายในเร็วๆ นี้
พล.ต.ต.อรรถกฤษณ์ กล่าวว่า ในวันที่ 18 ก.ค. จะมีการประชุมคณะกรรมการ โดยวาระหลักๆ จะเป็นการขับเคลื่อนงานที่คั่งค้างอยู่ และการเตรียมความพร้อมในแผนการเคลื่อนย้ายที่ทำการไปยังอาคารแห่งใหม่ที่สนามบินน้ำ จ.นนทบุรี
นอกจากนี้ ยังมีการเสนอทิศทางการทำงานเพื่อกำหนดตัวชี้วัด โดยยุทธศาสตร์และเป้าหมายหลักต้องการให้สำนักงานสลากฯ เป็นสถาบันหลักในการนำส่งรายได้สู่รัฐและนำไปสู่การดูแลสังคม พร้อมทั้งจะมีการหาแนวทางในการควบคุมราคาสลากกินแบ่งรัฐบาลไม่ให้มีการจำหน่ายเกินราคา สร้างความเชื่อมั่นให้สังคมในความโปร่งใสของการออกสลาก อย่างไรก็ตาม คงยังไม่ได้หารือถึงเรื่องสลากออนไลน์
นางเบญจา หลุยเจริญ อธิบดีกรมสรรพสามิต ในฐานะประธานคณะกรรมการสำนักงานสลากกินแบ่งรัฐบาล กล่าวว่า จะพิจารณาเรื่องการจัดสรรโควตาสลากกินแบ่งรัฐบาล ที่โควตาจำนวนหนึ่งใกล้จะครบอายุในอีกไม่กี่เดือนข้างหน้านี้ ซึ่งจะต้องมีการวางกติกาในการจัดสรรให้มีความชัดเจนเพื่อไม่ให้เกิดปัญหา